ખૂન થયાના દિવસની રાત પડી ગઈ, અને આગલી રાત જેવી જ ઠંડી વર્તાતી હતી. જયાં કૌશિકની લાશ મળી તે હાઈવે પર આજેય ધુમ્મસને કારણે ગાડીઓની અવરજવર ઓછી હતી. રાત્રે 2:30 વાગ્યા આસપાસ રાજકોટના બે મિત્રો સંદિપ અને કિશન પોતાની ફોર વ્હીલ ગાડી લઇને પોરબંદર જઈ રહયાં હતા. ધુમ્મસને કારણે ગાડી ધીમે ચલાવવી પડતી હતી. પરંતુ બન્ને યુવાન હતા તેથી જોશમાં ઝડપથી ગાડી ચલાવતા, હજુ તો થોડી સ્પીડ વધારે ત્યાં ધુમ્મસને કારણે ગાડીને ફરજીયાત ધીમી પાડવી જ પડતી. સંદિપ રસ્તા પર નજર રાખી ધ્યાનથી ગાડી ચલાવી રહયો હતો ત્યાં અચાનક છુટા વાળ વાળી હાથમાં ધારીયુ પકડેલી બાઈ રસ્તાની વચ્ચે આવીને ઉભી રહી ગઈ. તેને જોઈને સંદિપ ગભરાઈ ગયો પણ કિશન હિંમતવાન હતો. તેણે સંદિપને હિંમત આપી, બંન્ને નીચે ઉતર્યા. જેવા તેઓ ઉતર્યા તરત તે બાઈ જોરથી હસવા લાગી, પાછા વળી જાવ તે ગરદનને હાથમાં પકડેલી સ્ત્રી તમને મારી નાખશે વળી જાવ પાછા તેણે રીતસર ત્રાડ નાખી. તરતજ બોલીને તે રસ્તાની બીજી બાજુ નીચે ઉતરીને કયાંક ગુમ થઈ ગઈ. સંદિપ અને કિશન ડરી ગયા અને તેમણે આગળ જવાને બદલે ગાડી પાછી વાળી લીધી. સવાર સુધી કોઈ હોટલમાં રોકાવાનુ નક્કી કર્યું અને પછી સવારે પોલીસ સ્ટેશને જવાનું.